बुलंदशहर। चारयार रोड पर बुधवार को झुग्गियों में आग लग गई। इसमें आधे से ज्यादा झुग्गियां जल कर खाक हो गई। सूचना के बाद भी फायर ब्रिगेड की गाड़ियां मौके पर करीब एक घंटे बाद पहुंची। तब तक लोगों ने खुद ही प्रयास कर आग पर काबू पा लिया था। आगजनी की घटना में करीब तीस झुग्गियां जल गईं। मौके पर डीएम, एसएसपी समेत आला अधिकारी पहुंचकर घटना का जायजा लिया। चारयार रोड पर गांव मऊखेड़ा के निकट करीब 70 झुग्गियां बसी हुई थी। बुधवार दोपहर करीब तीन बजे झुग्गियों के ऊपर से जा रहा बिजली का तार आपस में टच हो गया। स्पार्किंग होने के साथ-साथ तार नीचे गिर पड़ा। तारों से निकली चिनगारी झुग्गियों पर पड़ते ही आग भड़क गई। स्थानीय लोग और झुग्गीवासी आग बुझाने के लिए दौड़ पड़े। डीएम नवदीप रिणवा और एसएसपी ने घटनास्थल का दौरा कर बचाव कार्य तेज कराए।